ไทย – กวางตุ้ง พร้อมผลักดันความร่วมมือเชิงหุ้นส่วนยุทธศาสตร์ที่รอบด้าน
นายหลี่ ซี (H.E. Mr. Li Xi) สมาชิกกรมการเมืองพรรคคอมมิวนิสต์จีนและเลขาธิการพรรคคอมมิวนิสต์จีนประจํามณฑลกวางตุ้ง สาธารณรัฐประชาชนจีน เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรี ที่ทำเนียบรัฐบาล โดยนายกรัฐมนตรีแสดงความยินดีต่อความสัมพันธ์ระหว่างไทย-จีน และชื่นชมความสําเร็จในการพัฒนาเศรษฐกิจและสังคมของจีน ตลอดจนแสดงความยินดีในโอกาสครบรอบ 70 ปีการก่อตั้งสาธารณรัฐประชาชนจีนในปีนี้        นายกรัฐมนตรีย้ำเจตนารมณ์ของรัฐบาลไทยในการส่งเสริมความสัมพันธ์ระหว่างกัน และการผลักดันความร่วมมือเชิงหุ้นส่วนยุทธศาสตร์ที่รอบด้าน พร้อมกล่าวว่าไทยสนับสนุนขอริเริ่ม “หนึ่งแถบ หนึ่งเส้นทาง” (Belt and Road Initiative: BRI) และการพัฒนาและเชื่อมโยงเขตอ่าวกวางตุ้ง - ฮ่องกง - มาเก๊า (GBA) ซึ่งสอดคล้องกับยุทธศาสตร์ “ประเทศไทย 4.0” โครงการ EEC และเชื่อว่าจะส่งผลให้เกิดการพัฒนามายังประเทศสมาชิกอาเซียน ซึ่งไทยพร้อมที่จะให้ความสนับสนุนในฐานะประธานอาเซียนในปีนี้        ด้านนายหลี่ ซี ชื่นชมที่ปีนี้เป็นปีที่สำคัญของประเทศไทย ได้แก่พระราชพิธีบรมราชาภิเษก ตลอดจนการจัดการเลือกตั้งทั่วไป โดยในช่วงเวลาที่ผ่านมา ภายใต้การนำของนายกรัฐมนตรีส่งผลให้ความสัมพันธ์ไทย-จีนแน่นแฟ้นยิ่งขึ้นอย่างมีนัยสำคัญ ประเทศไทยมีเสถียรภาพส่งผลดีต่อการพัฒนาประเทศในหลายด้าน        ทั้งสองฝ่ายเห็นพ้องที่จะผลักดันความร่วมมือระหว่างกันในทุกมิติ ทั้งด้านการค้าไทย - กวางตุ้ง ที่คิดเป็นประมาณ ร้อยละ 30 ของมูลค่าการค้าไทย – จีน และยังมีศักยภาพที่จะเติบโตได้อีกตามเป้าหมายการค้าที่ตั้งไว้ที่ 140,000 ล้านดอลลาร์สหรัฐภายในปี 2564 ด้านการท่องเที่ยวนายกรัฐมนตรีชื่นชมจำนวนนักท่องเที่ยวจีนที่มาเที่ยวไทยจำนวนมาก ซึ่งนายหลี่ ซีย้ำว่าประเทศไทยเป็นจุดหมายปลายทางการท่องเที่ยวที่ชาวจีนชื่นชอบ โอกาสนี้ ทั้งสองฝ่ายเห็นพ้องที่จะมีความร่วมมือด้านอื่นๆ อย่างเป็นรูปธรรม ได้แก่ การศึกษา วิทยาศาสตร์ นวัตกรรมและเทคโนโลยี        นายกรัฐมนตรีได้อวยพรให้ประสบความสำเร็จในการจัดงาน China (Guangdong) - Thailand Economic and Trade Cooperation Conference ซึ่งจะเป็นส่วนสำคัญในการกระชับความร่วมมือทางเศรษฐกิจระหว่างกวางตุ้ง และประเทศในภูมิภาค โดยนายกรัฐมนตรีขอให้จีนพิจารณานำเข้าสินค้าเกษตรของไทยที่มีคุณภาพ ได้แก่ ผลไม้ไทย ข้าว ยาง และปาล์ม        ในตอนท้ายทั้งสองฝ่ายได้แลกเปลี่ยนแนวความคิดเกี่ยวกับความท้าทายของโลกปัจจุบัน ซึ่งทำให้เกิดปัญหาการค้าระหว่างจีนกับสหรัฐฯ ซึ่งนายหลี่ ซี เชื่อว่าปัญหาจะคลี่คลายไปด้วยดี และจีนพร้อมที่จะเปิดประตูการเจรจากับสหรัฐฯ ทั้งนี้นายกรัฐมนตรีขอให้ฝ่ายจีนคำนึงถึงผลกระทบที่อาจเกิดขึ้นกับประเทศในภูมิภาคด้วย ๆ